钦定古今图书集成/明伦汇编/氏族典/第123卷 > 陈自强
## 钦定古今图书集成/明伦汇编/氏族典/第123卷 > 陈自强

按《宋史陈自强传》：“自强，福州闽县人，字勉之，登淳熙
五年进士第。庆元二年，入都待铨，自以尝为韩𠈁胄
童子师，欲见之，无以自通。适僦居主人出入𠈁胄家，
为言于𠈁胄。一日召自强，比至，则从官毕集，𠈁胄设
褥于堂乡，自强再拜，次召从官同坐。𠈁胄徐曰：‘陈先
生老儒，汨没可念’。明日，从官交荐其才，除太学录，迁”
博士，数月，转国子博士，又迁秘书郎。入馆半载，擢右
正言、谏议大夫、御史中丞。入台未逾月，遂登枢府。嘉
泰三年，拜右丞相，历封祈、卫、秦国公。韩𠈁胄颛朝权，
苞苴盛行。自强尤贪鄙，四方致书馈，必题其缄云“某
物并献”，凡书题无“并”字则不开。纵子弟亲戚关通货
贿，仕进干请，必谐价而后予。都城火，自强所贮，一夕
为煨烬，𠈁胄首遗之万缗，执政及列郡莫不有助。不
数月，得六十万缗，遂倍所失之数。吴曦有逆谋，求归
蜀，厚赂自强，自强语𠈁胄纵之归，曦卒受金人命为
蜀王。𠈁胄奸凶，久盗国柄，自强实为之表里，既开边
隙，朝野汹汹。史弥远建议诛𠈁胄，诏以自强阿附充
位，不恤国事，罢右丞相。未几，诏追三官，永州居住，又
责武泰军节度使、韶州安置。中书舍人倪思缴奏，乞
远窜，籍其家，诏从之。再责复州团练副使、雷州安置。
后死于广州。